Sunday, 22 November 2020 14:55
Verlede keer het ons vir mekaar gesê dat die Goeie Nuus oor Jesus, vir diegene wat dit glo, soos 'n sleutel is wat die hemel vir hulle oopsluit. Wat beteken dit prakties vir my en jou wat dit glo?
Kom ons haal vir mekaar verse en beloftes aan uit die Bybel, die Woord van God, wat vir ons herinner aan wat dit alles beteken.
In Joh. 1 staan dat toe ek gekies het om die Goeie Nuus oor Jesus se koms, kruisiging, dood en opstanding, vas te gryp in geloof, het die hemel vir my oopgegaan, is die lig vir die eerstekeer aangeskakel in my donker bestaan en ek kon sien…
Voor dit was ek geestelik dood. Skielik het ek begin lewe. Ek is letterlik weer, nuut, gebore!
Ja, ek het steeds dieselfde liggaam en gesig gehad, maar my gees was splinternuut en lewendig!
Van daardie oomblik af het ek nie net oorleef van dag tot dag nie, nee! Vir die eerstekeer het ek iets verstaan en ervaar van lewe en dit in hoofletters.
Voorheen het ek gevoel ek was wees en my lewe doelloos en sonder betekenis. Skielik het ek ontdek ek het 'n Pappa-Vader, die enigste ware God, en ek is Sy kind.
Toe die goeie nuus van die Evangelie aan my verkondig is, het ek as't ware 'n ontmoeting met 'n lewende Jesus gehad! Met oop arms en hande waarin die spykermerke sigbaar is! Ek het my letterlik vasgeloop teen die lewende God self!
Die Jesus waarvan die Evangelie my vertel het, was toe ek gekies het om die boodskap te glo, nie meer net 'n klein babaseuntjie wat op 11 September, 3 voor Christus, in Bethlehem gebore is nie!
Nee, toe die hemel oopkliek, het ek die Seun van die lewende God gesien in Sy heerlikheid!
Wat Homself laat verneder het om 'n gewoon mense-"mier" te word, om in hierdie "miershoop", aarde, vir ons "ander miere" te kom vertel van 'n Hemelse Pappa wat 'n mens-familie wil hê en ons, tog, so liefhet!
Vir ons wat gekies het om die Goeie Nuus te glo, skielik, byna onverwags, alhoewel Hy dit in Sy Woord en beloftes aan ons so belowe het, het die hemel oopgekliek en het God se genade ons lewens begin binne-stroom!
God het ons, soos Hy belowe het, begin seën uit ons skoene uit! Seëning op seëning, dag vir dag, onverdiend en uit genade, net omdat Hy ons liefhet en omdat ons nou Sy kinders was!
Joh. 3 openbaar dat toe ons die Evangelie begin glo het, het die hemel oopgekliek en het iets van die werklikheid van die Koninkryk van die hemel ons lewens begin binnestroom!
Ons het onverdiend, burgers en ambassadeurs van hierdie nuwe Koninkryk van die Hemel geword en is aangestel om dit en dit alleen hier op aarde te verteenwoordig.
As tuinslange, gekoppel aan die Koning van alle konings as die Kraan, wou die Koning nou Sy genade, liefde, genesing, waarheid, woorde, lewe, deur ons laat stroom na ander, sodat hulle ook die Goeie Nuus kan hoor en iets van die werklikheid van die Koninkryk van die hemel daar in hulle eie lewe en eie nood ervaar.
Wie kies om dit te glo en hierdie Jesus en Sy Woord te gehoorsaam, beleef hoe die hemel vir hom of haar oopgaan en hoe alles wat God belowe het, in jou lewe waar word!
Monday, 16 November 2020 16:09
Sjoe, terwyl ek weer luister na die bekende woorde van Johannes 3, vers 16 tot 18, het ek hierdie klik-geluid gehoor van die hemel wat oopgesluit word vir diegene wat hierdie woord geglo het, maar ek het ook die klik-geluid gehoor hoe die hemel toegesluit word wanneer mense self kies om hierdie woord nie te glo nie.
Luister of jy ook die klik-geluid hoor!
"God het die wêreld so liefgehad dat Hy sy enigste Seun gegee het, sodat dié wat in Hom glo, nie verlore sal gaan nie maar die ewige lewe sal hê.
God het nie sy Seun na die wêreld toe gestuur om die wêreld te veroordeel nie, maar sodat die wêreld deur Hom gered kan word.
Wie in Hom glo, word nie veroordeel nie; wie nie glo nie, is reeds veroordeel omdat hy nie in die enigste Seun van God glo nie."
Kan ek jou uitnooi om saam met jou geliefdes rondom 'n tafel te kom sit met die tekens van die liefdesmaal daarop, brood en die beker (met wyn of druiwesap, soos jy verkies)!
Vandag, as ons saam die tekens gaan gebruik, kom ons onthou hierdie tekens herinner ons aan God se liefde vir verlore mense, alle mense, oor al die eeue.
Wat teen Hom gerebelleer het van die begin af.
Wat Sy bestaan ontken het.
Wat Sy wil vir lewe en dit in oorvloed, geïgnoreer het en eerder hulle eie kop gevolg het.
Niks wat hulle kon doen, of gedoen het; niks wat hulle gesê het, of kon sê; of gedink het, of kon dink; kon op enige manier hierdie God oortuig om vir hulle goed of genadig te wees nie!
Tog het Hy gekies, voor die grondlegging van die wêreld, terwyl Hy besig was om die geskiedenis te beplan en te skrywe, om hulle nogtans genadig te wees, omdat Hy hulle ondanks en ten spyte van alles, steeds liefgehad het.
Hoe kon dit anders?
Daarom staan Johannes 3, vers 16 tot 18, reeds van voor die grondlegging van die wêreld in die Boek van die Lewe.
Kom, neem die brood wat ek jou en jou geliefdes aanbied en eet dit. Gedenk en glo dat Sy liggaam vir julle gebreek is.
Kom, neem die beker en drink daaruit. Gedenk en glo dat Sy bloed vir julle gevloei het.
Ek wil jou herinner daaraan dat God wie my en jou so liefhet, ook nou hier by ons is. Hy belowe immers: "Waar twee of drie in My Naam saam is, is Ekself by hulle!"
Gaan sit daar by Sy voete saam met jou geliefdes, met die Bybel in julle hande, en kyk of julle mekaar kan herinner aan alles wat nou julle s'n is, omdat die hemel vir julle oopgesluit is!
Volgende keer gaan ons verder hieroor gesels.
Sunday, 08 November 2020 18:01
Wat sou Jesus gedoen of gesê het... (Deel 3)
In Sy gesprek met my 'n paar weke gelede, het Koning Jesus vir my 'n derde groep mense gewys nadat Hy eers vir my diegene gewys het wat Hom nog nie geken en aanvaar het as Verlosser nie. Toe het Hy vir my diegene gewys wat Hy die ware Ekklesia noem, wat tot bekering gekom het en Jesus as Verlosser en Here aanvaar het.
Die derde groep mense wat Hy vir my gewys het was daardie groep mense wat eens as deel van die familie van gelowiges gereken is.
Ten spyte van die feit dat gelowiges in liefde en in waarheid hulle bedien het oor sonde in hulle lewe en optrede, en oor die dinge wat hulle glo en vir ander leer wat duidelik in stryd is met die waarheid van die Woord, het hierdie derde groep mense steeds volhard en hulle nie bekeer nie.
Teenoor hierdie groep mense is Koning Jesus se opdrag aan die Ekklesia soos volg…
"As jou broer verkeerd opgetree het teen jou, gaan wys hom tereg waar julle eenkant alleen is. As hy na jou luister, het jy jou broer teruggewen.
Maar as hy nie luister nie, neem nog een of twee met jou saam, sodat alles wat gesê word, deur die woord van twee of drie getuies bevestig kan word.
En as hy na hulle nie luister nie, sê dit vir die gemeente. As hy ook na die gemeente nie luister nie, moet jy hom as 'n heiden en 'n tollenaar behandel.
Dit verseker Ek julle: Wat julle ook al op die aarde toesluit, sal in die hemel toegesluit bly; en wat julle ook al op die aarde oopsluit, sal in die hemel oopgesluit bly."
Dan herinner Koning Jesus ons ook aan wat daar in 1 Kor. 5 geskryf staan (daar waar God se Gees onsedelikheid en seksuele sondes in die gemeente uitgewys het).
Daar staan in vers 9 tot 11: "In die vorige brief het ek aan julle geskryf om nie met mense om te gaan wat in onsedelikheid leef nie.
Daarmee het ek glad nie die onsedelikes of die geldgieriges, bedrieërs of afgodsdienaars van hierdie wêreld bedoel nie, want om hulle te vermy, sou julle uit die wêreld moes padgee.
Wat ek geskryf het, was dat julle nie moet omgaan met iemand wat homself 'n gelowige noem, maar wat onsedelik of geldgierig of 'n afgodsdienaar of kwaadprater of dronkaard of bedrieër is nie. Met so iemand moet julle nie eens saam eet nie."
1 Kor. 6:9,10
Luister ook na dit wat in 1 Kor. 6:9 en 10 staan: " Of weet julle nie dat mense wat onreg doen, geen deel sal kry aan die koninkryk van God nie? Moenie julleself mislei nie: geen onsedelikes of afgodsdienaars of egbrekers of mense wat homoseksualiteit beoefen of diewe of geldgieriges of dronkaards of kwaadpraters of bedrieërs sal deel kry aan die koninkryk van God nie."
Asook na wat God se Gees vir ons daar in die boek Efesiërs (die boek wat oor eenheid in die Ekklesia gaan), in hoofstuk 5:5-7 leer: "Dít moet julle goed besef: iemand wat ontug pleeg, onsedelik lewe of 'n gierigaard is – want gierigheid is afgodery – het nie deel aan die koninkryk van Christus en van God nie.
Moenie dat iemand julle met allerlei onwaarhede mislei nie, want daardeur kom die straf van God oor die mense wat aan Hom ongehoorsaam is.
Met sulke mense moet julle niks te doen hê nie."
1 Tim. 1:9-11
Luister ook na 1 Tim. 1:9-11: "'n Mens moet onthou dat die wet nie vir die wetsgehoorsame bedoel is nie, maar vir mense wat hulle nie aan wet en orde steur nie, goddeloses en sondaars, mense sonder eerbied vir wat heilig en gewyd is, dié wat vader of moeder doodmaak, moordenaars, ontugtiges, mense wat homoseksualiteit beoefen, ontvoerders, leuenaars, dié wat meineed pleeg of enigiets anders doen wat met die gesonde leer in stryd is.
Die gesonde leer is in ooreenstemming met die evangelie wat aan my toevertrou is, die evangelie van die heerlikheid van die goeie God."
1 Tim. 6:3,4,11
1 Tim. 6:3,4 en 11 sê dieselfde in die verband: "As iemand 'n ander leer verkondig en nie hou by die gesonde woorde van ons Here Jesus Christus en by die leer van ons godsdiens nie, is hy verwaand en weet hy niks.... Maar jy, man van God, moet van hierdie dinge af wegvlug. Streef na opregtheid, toewyding aan God, geloof, liefde, volharding, minsaamheid."
2 Tim. 2:16-18
In 2 Tim. 2:16-18 (waar dit gaan oor mense wat die opstanding van Jesus ontken) staan die volgende: "Maar die onheilige en sinlose praatjies moet jy vermy, want dié wat dit versprei, sal nog verder in goddeloosheid verval, en hulle woorde sal voortvreet soos kanker. Onder hulle is daar Himeneus en Filetus, wat van die waarheid afgedwaal het deur te sê dat die opstanding alreeds plaasgevind het. Daarmee vernietig hulle die geloof van sommige."
Het jy gehoor? Vermy hulle! Bly weg, breek weg van hulle af!
2 Joh. :10,11
Hoor wat ook in 2 Johannes, vers 10 en 11 staan: "As daar iemand na julle toe kom wat 'n ander leer bring, moet julle hom nie in julle huise ontvang nie en hom selfs nie groet nie, want wie hom groet, is saam skuldig aan die kwaad wat hy doen." (Hier het dit dan ook spesifiek oor lering gegaan wat die Menswording van Jesus ontken het).
Toe neem die Here Jesus my na Rom. 1, omdat daar tans so baie onwaarhede rondom selfdegeslagverhoudings gesê word in soveel dele van die kerk van Jesus.
Luister maar self na wat daar in verse 18,22,24-32 gesê word deur die lewende God self (en ek haal uit die Direkte Vertaling uit die Grieks aan):
"Want die toorn van God word uit die hemel geopenbaar oor alle goddeloosheid en ongeregtigheid van mense wat die waarheid in ongeregtigheid onderdruk…
Alhoewel hulle daarop aanspraak gemaak het dat hulle wys is, het hulle dwaas geword... Daarom het God hulle, in die begeertes van hulle harte, oorgegee aan onreinheid, om hulle liggame onder mekaar te onteer. Hulle wat die waarheid van God verruil het vir die leuen... Daarom het God hulle oorgegee aan oneerbare hartstogte, want, soos hulle vroue natuurlike omgang vir omgang teen die natuur verruil het, net so het ook die mans die natuurlike omgang met die vrou laat vaar en in hulle los vir mekaar ontbrand; mans het met mans skaamteloosheid bedryf en in hulleself die vergelding ontvang wat hulle vir hulle dwaling moes ontvang. En, soos hulle dit nie goed geag het om God in erkenning te hou nie, het God hulle oorgegee aan 'n perverse denkwyse, om dit te doen wat nie betaamlik is nie; vol van onreg, boosheid, gierigheid, slegtheid, vol van jaloesie, moord, twis, bedrog, kwaadwilligheid; skinderaars, kwaadpraters, Godhaters, beledigers, arrogantes, grootpraters, beramers van slegte dinge; ongehoorsaam aan hulle ouers; insigloses, onbetroubares, liefdeloses, genadeloses; hulle wat, alhoewel hulle die verordeninge van God ken dat dié wat sulke soort dinge doen, die dood waardig is, nie net sulke dinge doen nie, maar selfs goedkeuring verleen aan die wat dit doen."
Ten slotte, luister wat sê God se Gees aan die Ekklesia in die verband in Romeine 16:17 en 18: "Ek druk julle dit op die hart, broers: Pas op vir dié wat verdeeldheid veroorsaak en die mense afvallig maak van die leer wat julle ontvang het. Bly weg van hulle af.
Sulke mense dien nie Christus ons Here nie, maar hulle eie drifte en drange, en met al hulle mooipraatjies en vleitaal mislei hulle die liggelowige mense."
Luister, asseblief, familie van Jesus, na wat Koning Jesus self aan Sy mense in die verband sê!
Gaan doen dan wat Hy sê!
Sunday, 01 November 2020 09:16
Wat sou Jesus gedoen of gesê het… (Deel 2)
Onthou jy dat ek die vorige keer met jou begin gesels het oor hierdie prentjies wat ek beleef het Koning Jesus vir my begin wys het. Hierdie keer wil ek met jou gesels oor toe Hy vir my die Ekklesia, of Gemeente van Jesus, gewys het.
Hulle is diegene wat die Goeie Nuus van die Evangelie oor Sy lewe, Sy woorde, Sy Lyding, kruisiging, dood en opstanding, gehoor het en gekies het in geloof om te glo dat Hy dit ook vir hulle gedoen het.
Dit is hulle wat ontdek het hoe verlore hulle in werklikheid in God se oë was as gevolg van hulle sonde en rebelsheid.
Deur die wederbarende werking van God die Heilige Gees, het hulle hul sonde besef en gekies om dit te bely en te laat staan.
Hulle het Jesus as hulle Verlosser en Here in geloof aangeneem en gekies om Hom onvoorwaardelik te volg vir die res van hulle lewe.
Daarom is hulle ook gedoop in water en daarom het Koning Jesus die Heilige Gees gestuur om voortaan permanent in hulle te woon om hulle te lei en te leer as Sy familie hier op aarde.
Ek het ook Koning Jesus hoor sê: Dit is ook My hart om hulle te doop met My Gees om hulle so toe te rus met gawes sodat Ek hulle kan gebruik as My getuies en as ambassadeurs van die Koninkryk.
Julle is immers Myne en elkeen buite hierdie geloofsfamilie, My Ekklesia, moet julle herken as My volgelinge aan die manier hoe julle mekaar onvoorwaardelik lief het soos Ek julle lief het, tenspyte van baie verskille en selfs geskille onder mekaar.
Julle is deel van My een Ekklesia en niks en niemand mag verdeeltdheid onder julle veroorsaak nie.
Daarom, leer mekaar in liefde, maar ook in waarheid, alles wat Ek julle geleer het. Onthou, My Gees in julle, is nou julle wet.
Hy sal julle leer en herinner aan alles wat Ek julle geleer het.
Hy sal julle ook gedurig herinner daaraan dat Vader julle Abba-Vader is.
Bedien mekaar, versorg mekaar, vergewe mekaar, bemoedig mekaar, vertroos mekaar.
Bly herinner mekaar aan die waarheid, die waarheid van My Woord. Sonder ophou.
As iemand sondig onder julle, of nie die waarheid praat of leer nie, vermaan mekaar en praat dit met mekaar eers net daar tussen julle apart uit.
As daar nie verandering kom of iemand hulle nie bekeer nie, neem een of twee ander met jou saam en gaan praat weer met daardie persoon. As die persoon nog nie gehoor wil gee nie, neem dit na die lokale familie gelowiges toe en maak dit aan hulle bekend en laat hulle dan met daardie een handel soos Ek in My Woord julle geleer het.
Maak onderling ook ruimte vir mekaar en vir die bediening van die gawes, soos wat julle My gawes in julle en tussen julle herken.
Herinner mekaar aan wie julle moet wees in hierdie wêreld, naamlik My getuies, geroep en getaak om dissipels te maak van die nasies.
Julle is geroep om ambassadeurs te wees wie die Koninkryk van die hemel en God se wil vir hierdie wêreld en Sy mense hier op aarde moet verteenwoordig.
Sê Ek dan nie vir julle in My Woord nie, daar in 2 Kor. 5 en 6:
Ons tree dus op as gesante van Christus, en dit is God wat deur ons 'n beroep op julle doen. Ons smeek julle namens Christus: Aanvaar die versoening met God wat Hy bewerk het!
Christus was sonder sonde, maar God het Hom in ons plek as sondaar behandel sodat ons, deur ons eenheid met Christus, deur God vrygespreek kan wees.
As medewerkers van God doen ons 'n beroep op julle om te sorg dat julle die genade van God nie tevergeefs ontvang het nie.
Hy sê: 'Op die regte tyd het Ek jou gebede verhoor, en op die dag van redding het Ek jou gehelp.' Kyk, nou is dit die regte tyd, nou is dit die dag van redding!"